PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/003	Bratislava 17. januára 2007	

	Protimonopolný úrad Slovenskej republiky, odbor koncentrácií v správnom konaní vedenom pod č. SK: 0063/OK/2006 začatom dňa 30.08.2006 na základe oznámenia koncentrácie podnikateľom AGROFERT HOLDING, a.s. so sídlom Roháčova 83/1099, 130 00 Praha 3, Česká republika, IČO: 261 85 610 prostredníctvom JUDr. Vojtecha Agnera, advokáta AK agner & partners so sídlom Rajská 12, 811 08 Bratislava vo veci koncentrácie podnikateľov AGROFERT HOLDING, a.s. so sídlom Roháčova 83/1099, 130 00 Praha 3, Česká republika, IČO: 261 85 610 a Hydina a.s. so sídlom Potočná 1, 919 43 Cífer, Slovenská republika, IČO: 31 411 932 

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom AGROFERT HOLDING, a.s. so sídlom Roháčova 83/1099, 130 00 Praha 3, Česká republika, IČO: 261 85 610 nad podnikom podnikateľa Hydina a.s. so sídlom Potočná 1, 919 43 Cífer, Slovenská republika, IČO: 31 411 932, na základe Zmluvy o kúpe akcií uzatvorenej dňa 22.08.2006 medzi Ing. Jozefom Öszim, Komárno a podnikateľom GAMEX TRADING s.r.o. so sídlom Hadovská 870, 945 01 Komárno, Slovenská republika, IČO: 31 443 265 ako predávajúcimi a podnikateľom AGROFERT HOLDING, a.s. so sídlom Roháčova 83/1099, 130 00 Praha 3, Česká republika, IČO: 261 85 610 ako kupujúcim. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 30.08.2006 doručené oznámenie koncentrácie zaevidované úradom pod č. 3649/2006, v ktorom podnikateľ AGROFERT HOLDING, a.s. so sídlom Roháčova 83/1099, 130 00 Praha, Česká republika, IČO: 261 85 610 (ďalej len „Agrofert“) prostredníctvom JUDr. Vojtecha Agnera, advokáta AK agner & partners so sídlom Rajská 12, 811 08 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní priamej kontroly spoločnosti Agrofert nad spoločnosťou Hydina a.s. so sídlom Potočná 1, 919 43 Cífer, Slovenská republika, IČO: 31 411 932 (ďalej len „Hydina Cífer“), na základe Zmluvy o kúpe akcií uzatvorenej dňa 22.08.2006 medzi Ing. Jozefom Öszim, Komárno (ďalej len „Ing. Jozef Öszi“) a spoločnosťou GAMEX TRADING s.r.o. so sídlom Hadovská 870,    945 01 Komárno, Slovenská republika, IČO: 31 443 265 (ďalej len „Gamex Trading“) ako predávajúcimi a spoločnosťou Agrofert ako kupujúcim (ďalej len „Zmluva“). 

	Na základe doručenia oznámenia predmetnej koncentrácie začalo dňa 30.08.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie vedené pod č. SK: 0063/OK/2006, o čom úrad informoval spoločnosť Agrofert prostredníctvom právneho zástupcu listom                č. 3793/PMÚ SR/2006 zo dňa 18.09.2006.

	Spoločnosť Agrofert prostredníctvom právneho zástupcu doplnila oznámenie koncentrácie listom zaevidovaným úradom pod č. 3672/2006 zo dňa 04.09.2006, nakoľko ale oznámenie koncentrácie nebolo úplné podľa § 10 ods. 12 zákona a ustanovení vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad spoločnosť Agrofert, prostredníctvom právneho zástupcu vyzval listami č. 3793/PMÚ SR/2006 zo dňa 18.09.2006, č. 4052/PMÚ SR/2006 zo dňa 13.10.2006, č. 4356/PMÚ SR/2006 zo dňa 08.11.2006, aby predmetné oznámenie koncentrácie doplnil.

	Oznámenie koncentrácie sa stalo úplné podľa § 10 ods. 12 zákona a vyhlášky dňom doručenia doplnenia oznámenia koncentrácie listom č. 4414/2006 zo dňa 13.11.2006, a teda lehota 60 pracovných dní na vydanie rozhodnutia podľa § 11 zákona začala plynúť dňom 14.11.2006, o čom úrad listom č. 4427/PMÚ SR/2006 zo dňa 14.11.2006 informoval spoločnosť Agrofert prostredníctvom právneho zástupcu.

	Správny poplatok vo výške 100 000,- Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 08.11.2006.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa odseku 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy spoločnosť Agrofert nadobudne od kupujúcich, t.j. od    Ing. Jozefa Ösziho a spoločnosti Gamex Trading celkom 139 954 ks kmeňových akcií spoločnosti Hydina Cífer, čo predstavuje 78,02% akcií spoločnosti Hydina Cífer.
Vzhľadom na znenie platných stanov spoločnosti Hydina Cífer a vzhľadom na výšku podielu, ktorý nadobudne spoločnosť Agrofert na základe Zmluvy, úrad dospel k záveru, že spoločnosť Agrofert získa možnosť vykonávať rozhodujúci vplyv na zloženie, hlasovanie a rozhodovacie orgány spoločnosti Hydina Cífer a tým získa možnosť vykonávať rozhodujúci vplyv na činnosť spoločnosti Hydina Cífer.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, t.j. že sa jedná o koncentráciu podľa zákona a predmetnou transakciou získa spoločnosť Agrofert výlučnú kontrolu nad spoločnosťou Hydina Cífer.

Účastníci koncentrácie a správneho konania

	Podľa § 25 ods. 3 zákona účastníkom konania v prípade koncentrácie podľa  § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
	Na základe vyššie uvedeného je účastníkom správneho konania vo veci predmetnej koncentrácie spoločnosť Agrofert, ktorá získava výlučnú kontrolu nad spoločnosťou Hydina Cífer.

	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.
	Účastníkmi koncentrácie v tomto prípade bude spoločnosť Agrofert, ktorá získava výlučnú kontrolu nad spoločnosťou Hydina Cífer, ako aj spoločnosť Hydina Cífer, nad ktorou je na základe Zmluvy kontrola získavaná. 
Podnikatelia

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

	Spoločnosť Agrofert je spoločnosťou zapísanou do obchodného registra, vedeného Mestským súdom v Prahe, v oddieli B, vložka 6626. Predmetom podnikania spoločnosti Agrofert je podľa výpisu z obchodného registra kúpa tovaru za účelom jeho ďalšieho predaja a predaj; spracovanie návrhu technických noriem alebo návrhu na zrušenie technických noriem; poradenstvo v odbore technickej normalizácie; prenájom poľnohospodárskeho zariadenia; cestná motorová doprava nákladná; mäsiarstvo a údenárstvo; výroba krmív a kŕmnych zmesí; činnosť účtovných poradcov, vedenie účtovníctva; poradenská činnosť v poľnohospodárstve; sprostredkovateľská činnosť v oblasti obchodu a služieb; predaj chemických látok a chemických prípravkov klasifikovaných ako horľavé, zdraviu škodlivé, žieravé, dráždivé, senzibilujúce; činnosť ekonomických, finančných, organizačných a ekonomických poradcov; mlynárstvo; spracovanie dát, služby databánk, správa sietí; prenájom a vypožičiavanie vecí hnuteľných; realitná činnosť; služby v oblasti administratívnej správy a služby organizačno-hospodárskej povahy u fyzických a právnických osôb; zasielateľstvo; prevádzkovanie čerpacích staníc palivami a mazivami; činnosť technických poradcov v oblasti chémie, potravinárstva, poľnohospodárstva a lesníctva; skladovanie tovaru a manipulácia s nákladom; nákup, predaj a skladovanie palív a mazív vrátane ich dovozu s výnimkou výhradného nákupu, predaja a skladovania mazív v spotrebiteľskom balení do 50 kg na jeden kus balenia-veľkoobchod; výroba a dovoz chemických látok a chemických prípravkov klasifikovaných ako výbušné, mutagénne, toxické pre reprodukciu, nebezpečné pre životné prostredie a predaj chemických látok a chemických prípravkov klasifikovaných ako vysoko toxické a toxické.
	Spoločnosť Agrofert je obchodná spoločnosť bez vlastného výrobného programu. Základnými oblasťami podnikania členov skupiny Agrofert je chemický priemysel, poľnohospodárstvo a potravinársky priemysel. 
	Jediným akcionárom spoločnosti Agrofert je fyzická osoba, Ing. Andrej Babiš.  Dcérske spoločnosti podnikateľa Agrofert okrem Českej republiky pôsobia aj  v Nemecku, Holandsku, Maďarsku, Taliansku, Dánsku, Spojených štátoch amerických  a na území Slovenskej republiky.
	Na území Slovenskej republiky spoločnosť Agrofert pôsobí aj prostredníctvom nasledovných spoločností:

	HYZA a.s. Žilina so sídlom Košická cesta, 010 48 Žilina, IČO: 31 562 540 (ďalej len „Hyza“), ktorej predmetom podnikania je podľa výpisu z obchodného registra najmä výroba mäsa a mäsových výrobkov; maloobchodná a veľkoobchodná činnosť s potravinárskymi výrobkami; výkrm brojlerov. 

	THP, a.s. so sídlom Odbojárov 2279/37, 955 92 Topoľčany, IČO: 31 411 924 (ďalej len „THP“), ktorej predmetom podnikania je podľa výpisu z obchodného registra najmä nákup, výroba a spracovanie hydinového mäsa, výroba mäsových a vaječných polotovarov.

	Farma THP, a.s. so sídlom Odbojárov 2279/37, 955 92 Topoľčany, IČO: 36 519 081 (ďalej len „Farma THP“), ktorej predmetom podnikania je podľa výpisu z obchodného registra najmä veľkoobchod so živými zvieratami; chov brojlerov, produkcia jatočnej hydiny.

	Javor 503, a.s. so sídlom SNP 58/98, 013 24 Strečno, IČO: 31 609 848 (ďalej len „Javor 503“), ktorej predmetom podnikania je podľa výpisu z obchodného registra najmä veľkoobchod so živými zvieratami.

	Spoločnosť Agrofert pôsobí na trhoch Slovenskej republiky aj prostredníctvom iných spoločností, ktorých činnosti s posudzovanou koncentráciou nesúvisia.

	Z vyššie uvedeného vyplýva, že spoločnosť Agrofert je podnikateľom podľa    § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.
	
	Spoločnosť Hydina Cífer je zapísaná v obchodnom registri Okresného súdu Trnava v oddieli: Sa, vložka číslo: 196/T. Predmetom podnikania spoločnosti Hydina Cífer je podľa výpisu z obchodného registra spracovanie peria, spracovanie koží a zveriny; maloobchod a veľkoobchod s hydinou, zverinou, vajciami; výroba a predaj pekárenských výrobkov; živočíšna výroba-produkcia jatočnej hydiny; obchodná činnosť; nákup a predaj jednodňovej hydiny; nákup a predaj kŕmnych zmesí; cestná motorová doprava; nákladná cestná doprava; prevádzkovanie závodnej kuchyne; pohostinská činnosť (bez ubytovacích zariadení); iné výkony a služby súvisiace s poľnohospodárskou činnosťou; podnikanie v poľnohospodárskej výrobe, vrátane predaja nespracovaných poľnohospodárskych výrobkov na účely spracovania a ďalšieho predaja; mäsiarstvo a údenárstvo-porážka zvierat vrátane výroby mäsiarskych výrobkov rôznymi postupmi spracovania; sprostredkovateľská činnosť v rozsahu voľnej živnosti; spracovanie vajec; spracovanie hydiny; výroba a spracovanie hydinových produktov a majonézových výrobkov; kúpa tovaru na účely jeho  predaja konečnému spotrebiteľovi (maloobchod) v rozsahu voľnej živnosti; kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti. 
	Spoločnosť Hydina Cífer je kontrolovaná Ing. Jozefom Öszim, ktorý je vlastníkom 23,52%-ného podielu na základnom imaní, spoločnosťou Gamex Trading, ktorá je vlastníkom 54,50%-ného podielu na základnom imaní a zbytok akcií je v rukách menšinových akcionárov.

	Spoločnosť Hydina Cífer má podiel v nasledovných spoločnostiach:
-	KOOSPOL BRATISLAVA, a.s. v likvidácii so sídlom Palackého 4, 813 37 Bratislava, IČO: 00 686 433,
-	Agrobanka Praha, a.s. v likvidácii so sídlom Neklanova 38, Praha 2, IČO: 004 11 850,
-	Sĺňava, poľnohospodársko-obchodné družstvo Sokolovce so sídlom Piešťanská 278/108, 922 31 Sokolovce, IČO: 00 208 256,
-	Poľnohospodárske družstvo Voderady – Slovenská Nová Ves so sídlom 919 42 Voderady, IČO: 00 611 557.
Z vyššie uvedeného vyplýva, že spoločnosť Hydina Cífer je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje. 

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

	Vzhľadom na to, že predmetná koncentrácia vznikla na základe Zmluvy, ktorá bola uzatvorená dňa 22.08.2006, podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, t.j. v tomto prípade za rok 2005.

	Úrad zistil, že predmetná koncentrácia podlieha kontrole úradu podľa § 10 ods. 1 zákona, nakoľko podnikateľ Agrofert mal v roku 2005 celosvetový celkový obrat vo výške 92 715 992 097 Sk a na území Slovenskej republiky dosiahol v roku 2005 celkový obrat vo výške 4 850 237 973 Sk a podnikateľ Hydina Cífer dosiahol v roku 2005 celkový celosvetový obrat 3 069 682 949 Sk a na území Slovenskej republiky bol jeho celkový obrat za rok 2005 vo výške 2 693 860 373 Sk.

	Podľa § 10 ods. 9 zákona koncentrácia, ktorá podlieha kontrole úradu podľa   § 10 ods. 1 zákona, musí byť oznámená úradu do 30 dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

	Právnym titulom predmetnej koncentrácie je Zmluva uzatvorená dňa 22.08.2006. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 30.08.2006, úrad konštatuje, že nedošlo k porušeniu povinnosti oznámiť koncentráciu v lehote podľa § 10 ods. 9 zákona.

Relevantné trhy

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

	Pri zadefinovaní relevantných trhov z tovarového hľadiska úrad vychádzal z ustanovení § 3 ods. 3 až 5 zákona, z hlavných činností a aktivít, ktoré vykonávajú účastníci koncentrácie na území Slovenskej republiky, ako aj z podkladov a informácií predložených v priebehu predmetného správneho konania od konkurentov a odberateľov účastníkov koncentrácie a z rozhodnutia úradu                 č. 2006/FK/3/1/005 zo dňa 17.01.2006, ktorým odsúhlasil koncentráciu spočívajúcu v získaní kontroly podnikateľa Agrofert nad podnikmi podnikateľov Hyza, THP, Farma THP, Javor 503 a Považan, a.s. so sídlom Na Stanicu 16, 010 09 Žilina, Slovenská republika, IČO: 36 384 798 (ďalej len „Považan“). S činnosťami a aktivitami, ktoré vykonáva podnikateľ Hydina Cífer úzko súvisí aj trh výroby a veľkoobchodného predaja mäsových výrobkov, ale nakoľko podnikateľ Hydina Cífer na tomto trhu nepôsobí, úrad sa ním ďalej nezaoberal.
	Podnikateľ Agrofert pôsobí na trhoch uvedených nižšie prostredníctvom spoločností Javor 503, Farma THP, Hyza a THP, ktoré sa stali súčasťou skupiny Agrofert začiatkom roka 2006. 

Relevantný trh chovu a veľkoobchodného nákupu a predaja jatočných brojlerových kurčiat

	Pri definovaní relevantných trhov, na ktorých pôsobia účastníci koncentrácie vychádzal úrad z hlavnej oblasti pôsobenia, pričom z účastníkov koncentrácie na takto vymedzenom trhu pôsobí podnikateľ Hydina Cífer a z prepojených podnikateľov spoločnosti Agrofert pôsobia podnikatelia Javor 503 a Farma THP. Účastníci koncentrácie pôsobiaci na tomto relevantnom trhu nie sú chovateľmi moriek ani sliepok na liahnutie jednodňových kurčiat.

	Úrad pri definovaní relevantného trhu vychádzal z podkladov a informácií predložených účastníkom konania, konkurentmi ako aj ich odberateľmi, pričom dospel k nasledovným záverom.
	Technologický proces chovu kurčiat je nasledovný:

	Jednodňové kurčatá sú od dodávateľa dovážané špeciálnymi vozidlami a následne prenesené do pripravených výkrmových hál s nastavenou teplotou. Kŕmne zmesi pre brojlerové kurčatá sa podľa veku kurčiat a ich fyziologických potrieb rozdeľujú do troch kategórií. Výkrmové haly pre kurčatá majú počas celého obdobia chovu počítačom nastavenú teplotu. Kurčatá sa chovajú cca 34-44 dní. Celý chov od prípravy výkrmovej haly až po vyskladanie odchovaných kurčiat sa riadi prísnymi predpismi a je pod veterinárnym dozorom.
	Cieľovým odberateľom je podnikateľ zaoberajúci sa spracovaním jatočných kurčiat. Podnikatelia Javor 503 a Farma THP sú chovateľmi jatočných brojlerových kurčiat, ktoré veľkoobchodným spôsobom dodávajú veľkoodberateľom – podnikateľom Hyza a THP ako spracovateľom a veľkoobchodným predajcom chladených a mrazených kurčiat a hydinových mäsových výrobkov. Generálnym odberateľom jatočných brojlerových kurčiat podnikateľa Farma THP je podnikateľ THP a celkovú produkciu podnikateľa Javor 503 odoberá podnikateľ Hyza. 

	Distribučný systém odchovaných kurčiat je zabezpečený odberateľmi vlastnou dopravou a na vlastné náklady. Distribúcia je realizovaná na základe ročných zmlúv, v ktorých sú špecifikované a schválené podmienky predaja. 

Odhad celkovej veľkosti trhu v objemových jednotkách (t)

Tovarový relevantný trh	r. 2003	r. 2004	r. 2005	
Chov a veľkoobchodný nákup a predaj jatočných brojlerových kurčiat	95 491	98 665	106 702	
Zdroj: Štatistický úrad SR, odhad podnikateľa THP

Odhad o  podiele na trhu chovu a veľkoobchodného nákupu a predaja brojlerových kurčiat

Podnikateľ	r. 2003	r. 2004	r. 2005	
Javor 503	[4-7]	[4-7]	[4-7]	
Farma THP	[8-11]	[10-15]	[10-15]	
Hydina Cífer	[2-5]	[2-5]	[2-5]	
Hydina ZK	[8-11]	[8-11]	[8-11]	
HSH	[4-7]	[4-7]	[4-7]	
Podtatranská hydina	[2-5]	[2-5]	[2-5]	
Hydinár	[8-11]	[8-11]	[8-11]	
Zvolenská hydina	[2-5]	[2-5]	[2-5]	
Zdroj: odhad podnikateľa Hyza a THP

Relevantný trh spracovania a veľkoobchodného predaja kurčiat 

	Pri definovaní relevantných trhov, na ktorých pôsobia účastníci koncentrácie vychádzal úrad z hlavnej oblasti pôsobenia, pričom z účastníkov koncentrácie na takto vymedzenom relevantnom trhu pôsobí podnikateľ Hydina Cífer a z prepojených podnikateľov spoločnosti Agrofert na tomto trhu pôsobia podnikatelia Hyza a THP. 
	Účastníkom správneho konania bol relevantný trh zadefinovaný jednotne pre kurčatá chladené a mrazené (celé a porcované). 
	Úrad pri definovaní relevantného trhu vychádzal z podkladov a informácií predložených účastníkom konania, konkurentmi podnikateľov Hydina Cífer, Hyza a THP ako aj ich odberateľmi, pričom dospel k nasledovným záverom.

	Proces výroby chladených a mrazených kurčiat je nasledovný:
-	nákup živých jatočných brojlerových kurčiat
-	spracovanie (príjem živých kurčiat – vešanie kurčiat na linku – omráčenie, vykrvenie a šklbanie – proces pitvania – chladenie vypitvaných kurčiat vzduchom).

	Do tohto momentu je výroba rovnaká u chladených aj mrazených kurčiat. Pri chladených kurčatách je zabezpečené vychladenie a udržanie produktov pri teplote  4 °C  počas celej doby spotreby, ktorá sa pohybuje od 5-10 dní. Pri procese výroby mrazených produktov je technologický postup rovnaký po vychladenie na 4 °C. Rozdiel nastáva zabezpečením predĺženia doby spotreby procesom mrazenia, ktoré sa vykonáva šokovým mrazením pri teplote – 45 °C a skladovaním pri teplote nižšej ako – 18 °C, kedy je zabezpečená dĺžka spotreby 12 mesiacov. Z toho vyplýva, že nie je rozdiel vo výrobe v chladených a mrazených kurčiat, iba na poslednom kroku, a to či sa celé, resp. porcované kura zachladí alebo zamrazí. Z hľadiska účelu využitia a úžitkových hodnôt sú chladené kurčatá vzájomne zastupiteľné s mrazenými. Rozhodujúcimi faktormi pre určenie dopytovej zastupiteľnosti sú ich charakteristika, cena a účel použitia. V rámci analýzy cien chladených a mrazených kurčiat, úrad dospel k záveru, že ceny chladených a mrazených kurčiat sú porovnateľné s minimálnym rozdielom.

	Úrad vyššie zadefinovaný trh nerozšíril o husi, kačice, morky a sliepky, nakoľko pre spotrebiteľa sú husi, kačice a morky z hľadiska cenového nezastupiteľné s kurčatami, pretože sú podstatne drahšie. Štruktúra výroby a spotreby hydinového mäsa je orientovaná v podstate výlučne na kurčatá, a to z hľadiska nákladového, dietetického, cenového a z hľadiska celkovej kúpyschopnosti obyvateľstva.
	Otázkou členenia kurčiat na chladené a mrazené, resp. celé a porcované kusy sa úrad nezaoberá, nakoľko bola vyriešená v rozhodnutí č. 2006/FK/3/1/005 zo dňa 17.01.2006.

Odhad celkovej veľkosti trhu v objemových jednotkách (t)

Tovarový relevantný trh	r. 2003	r. 2004	r. 2005	
Spracovanie a veľkoobchodný predaj kurčiat	86 666	96 844	99 461	
Zdroj: Štatistický úrad SR, odhad podnikateľa THP a vlastné prešetrovanie úradu

Odhad o podiele na trhu spracovania a veľkoobchodného predaja kurčiat

Podnikateľ	r. 2003	r. 2004	r. 2005	
Hyza	[20-30]	[20-30]	[20-30]	
THP	[20-30]	[20-30]	[10-20]	
Hydina Cífer	[5-10]	[10-20]	[10-20]	
Hydina ZK	[10-20]	[10-20]	[10-20]	
HSH	[5-10]	[5-10]	[5-10]	
Podtatranská hydina	[2-5]	[2-5]	[2-5]	
Zvolenská hydina	[2-5]	[5-10]	[5-10]	
Hydinár	[2-5]	[2-5]	[2-5]	
Zdroj: odhad podnikateľov Hyza a THP

Relevantný trh výroby a predaja majonézových produktov a dresingov

	Na takto vymedzenom relevantnom trhu pôsobí len podnikateľ Hydina Cífer. Úrad pri definovaní relevantného trhu vychádzal z podkladov a informácií predložených účastníkom predmetného správneho konania, pričom dospel k nasledovným záverom.
	Nakoľko podnikateľ Agrofert na vyššie uvedenom relevantnom trhu nepôsobí, úrad sa zadefinovaným relevantným trhom ďalej nezaoberal. 
		 
	Úrad v rozhodnutí neuvádza presnú výšku údajov účastníkov koncentrácie o odhade podielu na vyššie uvedených trhoch, o odhade podielov na vyššie uvedených trhoch jednotlivých konkurentov účastníkov koncentrácie a taktiež neuvádza údaje o odberateľoch účastníkov koncentrácie, nakoľko boli účastníkom správneho konania, podnikateľom Agrofert označené za predmet obchodného tajomstva, ktoré je súčasťou spisového materiálu.

Priestorový relevantný trh

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Slovenská republika je územím, na ktorom je realizovaná podstatná časť výrobnej a predajnej činnosti účastníkov koncentrácie. Úrad vymedzil priestorový relevantný trh územím Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Bariéry vstupu 

Relevantný trh chovu a veľkoobchodného nákupu a predaja jatočných brojlerových kurčiat

	Základné požiadavky vychádzajú z právneho systému Slovenskej republiky na povolenie prevádzkovania objektov pre chov zvierat (stavebné povolenia, obmedzenia z pohľadu integrovaného systému ochrany životného prostredia – vypracovanie posudkov a povolení miestnych, štátnych orgánov a samospráv). Špeciálne požiadavky predstavujú získanie povolení orgánov špeciálnej štátnej správy (veterinárnej a hygienickej služby) na prevádzkovanie chovu zvierat.
	Obmedzenia z pohľadu patentov sú bezvýznamné, dôležité sú však poznatky a informácie v oblasti obchodných vzťahov a výrobno-technických informácií. Pre činnosť je potrebné získať nasledovné licencie: práca podľa systémov noriem ISO, práca podľa systémov HACCP.
	Dodávky vstupov, hlavne jednodňových kurčiat a kŕmnych zmesí pre výkrm brojlerových kurčiat sú dostupné.	

	Z predložených podkladov a informácií vyplýva, že za posledných päť rokov vstúpila na tento trh spoločnosť GAMOTA, a.s. so sídlom Hadovská 870, 945 01 Komárno, IČO: 36 542 601, pričom jeho podiel bol podnikateľom Agrofert odhadnutý na [20-30]%.

	Na dovoz  kurčiat v rámci Európskej únie neexistujú žiadne významné kvóty alebo clá a ani iné prekážky obchodu. Musia však byť splnené požiadavky v zmysle opatrení Štátnej veterinárnej a potravinovej správy proti zavlečeniu chorôb na územie Slovenskej republiky. Taktiež podľa tvrdenia účastníka správneho konania na predmetnom relevantnom trhu neexistujú významné právne a ani regulačné bariéry vstupu na tento trh. 

Relevantný trh spracovania a veľkoobchodného predaja kurčiat

	Základné požiadavky vychádzajú z právneho systému Slovenskej republiky na povolenie prevádzkovania bitúnkov (stavebné povolenia, obmedzenia z pohľadu integrovaného systému ochrany životného prostredia – vypracovanie posudkov a povolení miestnych, štátnych orgánov a samospráv). Špeciálne požiadavky predstavujú získanie povolení špeciálnej štátnej správy (veterinárnej a hygienickej služby) na prevádzkovanie bitúnkov, rozrábkární a distribúcie potravín živočíšneho pôvodu, pridelenie veterinárneho čísla podľa Smernice Rady 71/118 EHS. Na vstup na trh Slovenskej republiky je potrebné schválenie spracovateľského závodu ŠV a PS SR a pridelení výrobného čísla. 
	Obmedzenia z pohľadu patentov sú bezvýznamné, dôležité sú však poznatky a informácie v oblasti obchodných vzťahov a výrobno-technických informácií. Pre činnosť je potrebné získať nasledovné licencie: práca podľa systémov noriem ISO, práca podľa systémov HACCP a ďalšie nadštandartné systémy EFSIS, IFS, BRC.
	
	Ohľadom produkcie hydiny nastal na trhu v Slovenskej republike po vstupe do Európskej únie stav recesie. Jednou z príčin recesie je cenová konkurencia lacnej hydiny dovážanej z Poľska a Českej republiky. V dôsledku neexistencie dovozných bariér došlo v priebehu posledných troch rokov k nárastu dovozu kurčiat. Oproti roku 2004 stúpol dovoz v roku 2005 o cca 4000 ton.
	Hlavnými adresátmi hydiny vyvážanej zo Slovenskej republiky sú Česká republika, Holandsko a Belgicko. Tak ako dovoz hydiny, tak aj vývoz hydiny má za posledné tri roky stúpajúci trend. 
	U podnikateľa THP predstavuje celkový vývoz 25% mesačných tržieb. Prevláda vývoz do Rakúska, Holandska a do Maďarska. Podnikateľ Hyza realizuje vývoz chladenej hydiny najmä do Anglicka, Nemecka a Maďarska. Vývoz tvorí 40% z produkcie chladenej hydiny.

	Podľa informácií účastníka správneho konania nedošlo za posledné tri roky k vstupu žiadneho podnikateľa na vyššie uvedený relevantný trh. 

Dopad koncentrácie na hospodársku súťaž

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa § 12 ods. 7 zákona úrad zakáže koncentráciu podľa § 9 ods. 6 zákona, ak koncentrácia vytvára alebo posilňuje dominantné postavenie, ktorého dôsledkom sú významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

	Ako dôvody koncentrácie účastník správneho konania uviedol nasledovné: „Kupujúci AGROFERT HOLDING, a.s. ako investor má vzhľadom na opísanú situáciu v hydinárstve, s prihliadnutím na celkovú recesiu a na individuálnu negatívnu finančnú situáciu nadobúdanej spoločnosti, záujem stabilizovať uvedený subjekt. Po uvedenej stabilizácii je cieľom kupujúceho zabezpečiť  pokračovanie vo výrobných programoch spoločnosti, zabezpečiť pokračovanie v dodržiavaní a zlepšovaní veterinárnych, hygienických, sanitárnych podmienok stanovených predpismi EÚ, udržať konkurencieschopnosť produktov na domácom trhu a dosiahnuť konkurencieschopnosť na zahraničných trhoch, budovať a udržať značku v spojení s vysokou kvalitou, modernizovať technológie, zvyšovať kvalitu produktov, postupne zvyšovať produkciu, stabilizovať objem spracovania hydiny na kapacitné možnosti.
	Významným účinkom koncentrácie bude posilnenie konkurenčnej schopnosti na zahraničných trhoch, nakoľko znížením ceny, zlepšením kvality, väčšou možnosťou ponuky dostatočného objemu tovaru sa uľahčí vstup na zahraničný trh.“

	Analýzou podkladov a informácií predložených účastníkom správneho konania, konkurentmi a odberateľmi vyplynulo nasledovné.

	Uskutočnením predmetnej koncentrácie sa na relevantnom trhu chovu a veľkoobchodného nákupu a predaja jatočných brojlerových kurčiat nevytvára alebo neposilňuje dominantné postavenie účastníkov koncentrácie, vzhľadom na to, že na predmetnom trhu vystupuje dostatok konkurencieschopných podnikateľov a podiel podnikateľa Agrofert sa na predmetnom relevantnom trhu výrazne nezvýši. A ako je uvedené vyššie na relevantnom trhu chovu a veľkoobchodného nákupu a predaja jatočných brojlerových kurčiat neexistujú významné právne a ani regulačné bariéry vstupu na tento trh.
	Na relevantnom trhu spracovania a veľkoobchodného predaja kurčiat po uskutočnení predmetnej transakcie bude podnikateľ Agrofert naďalej vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na relevantnom trhu, nakoľko na vyššie uvedenom trhu existuje dostatok podnikateľov zaoberajúcich sa spracovaním a veľkoobchodným predajom kurčiat. Ďalšou skutočnosťou podporujúcou záver úradu je, že na tomto trhu neexistujú významné právne a ani regulačné bariéry vstupu, existujúce bariéry vstupu sa neposilnia a taktiež sa nezmenia finančné nároky na vstup na tento trh. Sú realizované dovozy hydinového mäsa, najmä z Českej republiky a Poľska, ktoré majú stúpajúcu tendenciu. Významným dovozcom hydinového mäsa je aj Brazília. Stúpajúci trend zaznamenal aj vývoz hydinového mäsa, a to najmä do Maďarska, Českej republiky, Holandska a Belgicka. 
	 
	Vychádzajúc z vyššie uvedeného, úrad konštatuje, že predmetná koncentrácia nevytvára alebo neposilňuje dominantné postavenie účastníkov koncentrácie na žiadnom z vyššie uvedených trhov, ktorého dôsledkom sú významné prekážky efektívnej hospodárskej súťaže.

	Podľa § 33 zákona úrad vyzval listom č. 0078/PMÚ SR/2007 zo dňa 11.01.2007 podnikateľa Argofert prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Podnikateľ Agrofert sa prostredníctvom právneho zástupcu listom zaevidovaným úradom pod č. 0142/2006 zo dňa 16.01.2007 vyjadril, že súhlasí so zisteniami úradu, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie a v plnej miere súhlasí s tým, aby úrad vydal rozhodnutie podľa § 12 ods. 1 zákona, v ktorom s koncentráciou súhlasí. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií
Rozhodnutie sa doručí:

JUDr. Vojtech Agner
advokát
Advokátska kancelária agner & partners
Rajská 12
811 08 Bratislava 1